สรุปภาวะตลาดต่างประเทศ ประจำวันที่ 21 มี.ค.66
สรุปภาวะตลาดต่างประเทศ ประจำวันที่ 21 มี.ค.66
สรุปภาวะตลาดต่างประเทศ ประจำวันที่ 21 มี.ค. 66
22 มี.ค. 2566

ดัชนีและภาวะตลาดหุ้น น้ำมัน ทองคำ และตลาดเงินต่างประเทศ ประจำวันที่ 21 มี.ค. 2566 ดัชนีดาวโจนส์ตลาดหุ้นนิวยอร์กปิดพุ่งขึ้นติดต่อกันวันที่ 2 ในวันอังคาร (21 มี.ค.) เนื่องจากตลาดคลายความวิตกกังวลเกี่ยวกับวิกฤตสภาพคล่องในภาคธนาคาร ขณะที่นักลงทุนจับตาผลการประชุมของธนาคารกลางสหรัฐ (เฟด) ในวันนี้ตามเวลาสหรัฐ
ดัชนีเฉลี่ยอุตสาหกรรมดาวโจนส์ปิดที่ 32,560.60 จุด พุ่งขึ้น 316.02 จุด หรือ +0.98%, ดัชนี S&amp;P500 ปิดที่ 4,002.87 จุด เพิ่มขึ้น 51.30 จุด หรือ +1.30% และดัชนี Nasdaq ปิดที่ 11,860.11 จุด เพิ่มขึ้น 184.57 จุด หรือ +1.58%
ตลาดหุ้นยุโรปปิดปรับตัวขึ้นมากกว่า 1% ในวันอังคาร (21 มี.ค.) โดยหุ้นกลุ่มธนาคารนำตลาดฟื้นตัวขึ้น หลังจากมีการออกมาตรการต่าง ๆ เพื่อช่วยสร้างเสถียรภาพให้กับภาคธนาคาร ขณะที่นักลงทุนมีความหวังว่า ธนาคารกลางสหรัฐ (เฟด) จะลดความแรงในการปรับขึ้นอัตราดอกเบี้ยในการประชุมนโยบายการเงินในสัปดาห์นี้
ทั้งนี้ ดัชนี STOXX 600 ปิดที่ 446.47 จุด เพิ่มขึ้น 5.87 จุด หรือ +1.33%
ดัชนี CAC-40 ตลาดหุ้นฝรั่งเศสปิดที่ 7,112.91 จุด เพิ่มขึ้น 99.77 จุด หรือ +1.42%, ดัชนี DAX ตลาดหุ้นเยอรมนีปิดที่ 15,195.34 จุด เพิ่มขึ้น 261.96 จุด หรือ +1.75% และดัชนี FTSE 100 ตลาดหุ้นลอนดอนปิดที่ 7,536.22 จุด เพิ่มขึ้น 132.37 จุด หรือ +1.79%
ตลาดหุ้นลอนดอนปิดบวกขึ้นมากกว่า 1% ในวันอังคาร (21 มี.ค.) โดยหุ้นกลุ่มธนาคารดีดตัวขึ้นหลังจากคลายความวิตกเกี่ยวกับวิกฤตธนาคาร ขณะที่นักลงทุนรอดูผลการประชุมนโยบายการเงินของธนาคารกลางสหรัฐ (เฟด) ในวันพุธนี้
ทั้งนี้ ดัชนี FTSE 100 ตลาดหุ้นลอนดอนปิดที่ 7,536.22 จุด เพิ่มขึ้น 132.37 จุด หรือ +1.79% ซึ่งเป็นการปรับตัวขึ้นมากที่สุดในรอบกว่า 4 เดือน
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นกว่า 2% ในวันอังคาร (21 มี.ค.) ซึ่งเป็นการปิดในแดนบวกติดต่อกันวันที่ 2 ขานรับข่าวธนาคารยูบีเอสบรรลุข้อตกลงซื้อกิจการเครดิต สวิส ซึ่งข่าวดังกล่าวช่วยให้นักลงทุนคลายความวิตกกังวลว่าวิกฤตการณ์ในภาคธนาคารจะส่งผลกระทบต่อเศรษฐกิจและความต้องการใช้น้ำมัน
ทั้งนี้ สัญญาน้ำมันดิบ WTI ส่งมอบเดือนเม.ย. พุ่งขึ้น 1.69 ดอลลาร์ หรือ 2.5% ปิดที่ 69.33 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนพ.ค. เพิ่มขึ้น 1.53 ดอลลาร์ หรือ 2.1% ปิดที่ 75.32 ดอลลาร์/บาร์เรล
สัญญาทองคำตลาดนิวยอร์กปิดร่วงลงกว่า 2% ในวันอังคาร (21 มี.ค.) เนื่องจากนักลงทุนเทขายทำกำไรหลังจากราคาทองคำทะยานขึ้นแตะระดับสูงสุดในรอบ 11 เดือนเมื่อวันจันทร์ ขณะเดียวกันนักลงทุนจับตาผลการประชุมการประชุมธนาคารกลางสหรัฐ (เฟด) ในวันนี้ตามเวลาสหรัฐ
ทั้งนี้ สัญญาทองคำตลาด COMEX (Commodity Exchange) ส่งมอบเดือนเม.ย. ร่วงลง 41.70 ดอลลาร์ หรือ 2.10% ปิดที่ระดับ 1,941.10 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 22.10 เซนต์ หรือ 0.98% ปิดที่ 22.425 ดอลลาร์/ออนซ์
สัญญาพลาตินัมส่งมอบเดือนเม.ย. ร่วงลง 20.10 ดอลลาร์ หรือ 2.02% ปิดที่ 976.70 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 17.50 ดอลลาร์ หรือ 1.3% ปิดที่ 1,383.10 ดอลลาร์/ออนซ์
ดอลลาร์สหรัฐอ่อนค่าลงเล็กน้อยเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันอังคาร (21 มี.ค.) ขณะที่นักลงทุนจับตาผลการประชุมนโยบายการเงินของธนาคารกลางสหรัฐ (เฟด) ในวันนี้ ตามเวลาสหรัฐ
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.02% แตะที่ระดับ 103.2616
ดอลลาร์สหรัฐอ่อนค่าลงเมื่อเทียบกับฟรังก์สวิส ที่ระดับ 0.9226 ฟรังก์ จากระดับ 0.9283 ฟรังก์ และอ่อนค่าเมื่อเทียบกับโครนาสวีเดน ที่ระดับ 10.3436 โครนา จากระดับ 10.3652 โครนา
แต่ดอลลาร์แข็งค่าเมื่อเทียบกับเงินเยน ที่ระดับ 132.51 เยน จากระดับ 131.32 เยน และแข็งค่าเมื่อเทียบกับดอลลาร์แคนาดา ที่ระดับ 1.3716 ดอลลาร์แคนาดา จากระดับ 1.3660 ดอลลาร์แคนาดา
ส่วนยูโรแข็งค่าเมื่อเทียบกับดอลลาร์ ที่ระดับ 1.0764 ดอลลาร์ จากระดับ 1.0723 ดอลลาร์ ขณะที่เงินปอนด์อ่อนค่าลงแตะที่ระดับ 1.2216 ดอลลาร์ จากระดับ 1.2280 ดอลลาร์
ตลาดหุ้นโตเกียวปิดทำการวานนี้ (21 มี.ค.) เนื่องในวันวสันตวิษุวัต หรือวันเริ่มต้นฤดูใบไม้ผลิต